אורית קוטב

אורית קוטב (נולדה ב-5 ביולי 1968) היא עורכת דין ישראלית. בין השנים 2016–2025 שימשה כמשנה לפרקליט המדינה לעניינים אזרחיים.

כיהנה בתפקיד יו"ר ועדת המשנה לעררים של המועצה הארצית לתכנון ולבניה עד לפרישתה ממשרד המשפטים ובעבר. שימשה נציגת שר המשפטים במועצת מקרקעי ישראל והייתה חברת בית הדין המשמעתי של לשכת עורכי הדין במחוז ירושלים.

 ביוגרפיה 
אורית קוטב נולדה בחיפה, בת בכורה לרותי לשעבר העורכת הלשונית הראשית בבנק ישראל, ופרופ' יאיר זקוביץ, וגדלה בירושלים. שירתה בצה"ל כקצינה בחיל החינוך. בעלת תואר ראשון ושני במשפטים מהאוניברסיטה העברית בירושלים. בוגרת מחזור 2017 של תוכנית המנהיגות הבכירה של קרן וקסנר.הבוגרים שלנו, באתר קרן וקסנר.

 פרקליטות המדינה 
בשנת 1993, התמחתה קוטב בפרקליטות מחוז ירושלים, שם שימשה פרקליטה עד שנת 2007. תחילה טיפלה בתיקים פליליים, אזרחיים ומינהליים, ובהמשך החלה לעסוק בעיקר בתיקים אזרחיים ומנהליים.

בשנת 2007, ייסדה את היחידה לתביעות ומיקור חוץ, כיום היחידה לאכיפה אזרחית, ועמדה בראשה במשך שבע שנים.סבב מינויים בפרקליטות המדינה האזרחית, באתר משרד המשפטים. היחידה אחראית על נקיטה בהליכים יזומים בשם המדינה בדרך של הגשת תביעות אזרחיות, מבצעי אכיפה משולבת, ונקיטה בהליכים מנהליים, כל זאת לשם השמירה על הקופה הציבורית, זכויות המדינה ומאבק בפשיעה. במסגרת תפקידה הפריטה בשנים הבאות תחומים שונים בעבודת הפרקליטות, שהועברו למשרדי עריכת דין פרטיים, תחת פיקוחה המקצועי של היחידה.

 פרקליטת מחוז דרום 
בשנת 2014, מונתה לפרקליטת מחוז דרום (אזרחי). בתפקידה עסקה בין היתר בסוגיית הבנייה הבלתי חוקית, הפלישה לאדמות מדינה במגזר הבדואי והסדרת ההתיישבות הבדואית בנגב בכלל זאת ניהלה תביעת החוב ודרישה להשבת קרקע במסגרת הליכי הקפאת הליכים נגד חברת "סיליקה דימונה", תביעה כנגד העבריין שלום דומרני על בניה בלתי חוקית שביצע, תביעה בת יותר מ-17 מיליון שקל כנגד גנבי פגזים ממחסני תחמושת של צה"ל, תביעה כנגד ניב אסרף וערן נגאוקר שדיווחו על חטיפת שווא, ועוד.

 המשנה לפרקליט המדינה לעניינים אזרחיים 
ביולי 2016 מונתה למשנה לפרקליט המדינה לעניינים אזרחיים. בתפקיד זה עמדה בראש החטיבה האזרחית בפרקליטות המדינה וניהלה את פעילותה המקצועית והארגונית. החטיבה הכוללת שש פרקליטויות מחוז וחמש מחלקות מטה, ומייצגת את המדינה באלפי הליכים משפטיים מדי שנה, בכלל תחומי המשפט האזרחי והמנהלי.

בכלל זאת היא ליוותה את פרקליטויות המחוז ויחידות המטה בתיקים בעלי השלכות רוחב וחשיבות ציבורית, ובהם תיקים מתחום המעמד האישי העוסקים בסוגיות שאינן מוסדרות בחקיקה, כגון הליכי פונדקאות שבוצעו בחו"ל ובקשות לנטילה ושימוש בזרע מן המת – תיקים המעלים אתגרים משפטיים חדשניים הדורשים מענה עקרוני ורגיש. בתקופתה הושגו הסכמות משמעותיות, בהן פשרה הכוללת מענקי פיצויים למשפחות ילדי תימן, המזרח והבלקן, וכן תשלום מכוח החלטת ממשלה לנפגעי אסון המירון. כמו כן, החלה בהתמודדות עם סוגיות משפטיות תקדימיות עקבות מלחמת חרבות ברזל.

בדצמבר 2019, במסגרת המאבק בין שר המשפטים אמיר אוחנה והיועץ המשפטי לממשלה אביחי מנדלבליט אודות מינוי ממלא מקום לתפקיד פרקליט המדינה, הציע האחרון בין השאר את קוטב כראויה לתפקיד, זאת בשים לב, לדבריו, לניסיונה בתחום הפלילי.ציוץ של עמית סגל ברשת טוויטר, 18 בדצמבר 2019.

במקביל לעבודתה בפרקליטות, משנת 2006 עד 2025 שימשה יושבת ראש בוועדת המשנה לעררים של המועצה הארצית לתכנון ובניה. מסגרת תפקיד זה הכריעה בעררים על החלטות ועדות מחוזיות, ועסקה בתוכניות בנייה ופיתוח רחבות היקף. בין התוכניות שעמדו לדיון בראשותה: תוכנית השימור של תל אביב, תוכנית מעלה המוגרבים ברחבת הכותל, תוכניות המתאר ליישוב חריש, תוכניות לפיתוח אזורי תעסוקה, תוכנית "הגוש הגדול" של תל אביב הכוללת את שטח שדה התעופה "שדה דב", תוכניות העוסקות בדיור בר השגה, היצע יחידות הדיור, שמירה על משאבי טבע והסביבה החופית, פיתוח תשתיות, תוכניות כוללניות ליישובים ועוד.

בינואר 2025 סיימה קוטב את תפקידה בפרקליטות המדינה. במקומה נתמנה לתפקיד המשנה לפרקליט המדינה לעניינים אזרחיים עו"ד איתן לדרר, לשעבר פרקליט מחוז חיפה ומחוז צפון.

 חיים אישיים 
נשואה לכתב כאן גיא קוטב ולהם שלושה ילדים.; גיא קוטב ברשת החברתית טוויטר מתגוררת במבשרת ציון.

 קישורים חיצוניים 
 עו"ד אורית קוטב, באתר משרד המשפטים
 אורית קוטב ויאיר זקוביץ (אביה), חוק יסוד ויסודותיו: חוק יסוד: מקרקעי ישראל, פורסם בתוך: שורשים במשפט (דינה זילבר עורכת, 2020), הוצאת נבו



 הערות שוליים 

קטגוריה:פרקליטות מחוזיות
קטגוריה:פרקליטי מחוז דרום
קטגוריה:בוגרות האוניברסיטה העברית בירושלים: משפטים
קטגוריה:בוגרי האוניברסיטה העברית בירושלים: משפטים
קטגוריה:מבשרת ציון: אישים
קטגוריה:משפטנים בוגרי תוכנית המנהיגות הבכירה של קרן וקסנר
קטגוריה:משנים לפרקליט המדינה
קטגוריה:ישראליות שנולדו ב-1968
קטגוריה:ישראלים שנולדו ב-1968